金陵相公赴鎮二首  其一
作者：宋祁
朝代：宋

paragraphs: 代邸橫庚佐，商巖夢弼才。
蕭公左右手，軒老上中台。
利見攀龍後，重明捧日來。
聊持樞柄族，旋運一陶坯。
師石兼爲礪，形鹽本和梅。
樹容他語答，車問少陽回。
丕績推時乃，宸歌續喜哉。
陳平安注意，鄧禹退無猜。
燾社南邦重，輕裘太府開。
舍裝寧晚計，行復坐公槐。